title: 2016 m. birželio 28 d. Komisijos įgyvendinimo reglamentas (ES) 2016/1045, kuriuo atšaukiamas vieno eksportuojančio gamintojo įsipareigojimo priėmimas Įgyvendinimo sprendimu 2013/707/ES, kuriuo patvirtinamas pasiūlyto įsipareigojimo, susijusio su antidempingo ir antisubsidijų tyrimais dėl importuojamų Kinijos Liaudies Respublikos kilmės arba iš Kinijos Liaudies Respublikos siunčiamų fotovoltinių modulių iš kristalinio silicio ir jų pagrindinių sudėtinių dalių (t. y. elementų), priėmimas galutinių priemonių taikymo laikotarpiui

text:
29.6.2016

               LT

               Europos Sąjungos oficialusis leidinys

               L 170/5

         KOMISIJOS ĮGYVENDINIMO REGLAMENTAS (ES) 2016/1045
   2016 m. birželio 28 d.
   kuriuo atšaukiamas vieno eksportuojančio gamintojo įsipareigojimo priėmimas Įgyvendinimo sprendimu 2013/707/ES, kuriuo patvirtinamas pasiūlyto įsipareigojimo, susijusio su antidempingo ir antisubsidijų tyrimais dėl importuojamų Kinijos Liaudies Respublikos kilmės arba iš Kinijos Liaudies Respublikos siunčiamų fotovoltinių modulių iš kristalinio silicio ir jų pagrindinių sudėtinių dalių (t. y. elementų), priėmimas galutinių priemonių taikymo laikotarpiui
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2009 m. lapkričio 30 d. Tarybos reglamentą (EB) Nr. 1225/2009 dėl apsaugos nuo importo dempingo kaina iš Europos bendrijos narėmis nesančių valstybių (1) (toliau – pagrindinis antidempingo reglamentas), ypač į jo 8 straipsnį,
   atsižvelgdama į 2009 m. birželio 11 d. Tarybos reglamentą (EB) Nr. 597/2009 dėl apsaugos nuo subsidijuoto importo iš Europos bendrijos narėmis nesančių valstybių (2) (toliau – pagrindinis antisubsidijų reglamentas), ypač į jo 13 straipsnį,
   informuodama valstybes nares,
   kadangi:
   A.   ĮSIPAREIGOJIMAS IR KITOS GALIOJANČIOS PRIEMONĖS

               (1)

               Reglamentu (ES) Nr. 513/2013 (3) Europos Komisija (toliau – Komisija) nustatė laikinąjį antidempingo muitą į Europos Sąjungą (toliau – Sąjunga) importuojamiems Kinijos Liaudies Respublikos kilmės arba iš Kinijos Liaudies Respublikos (toliau – KLR) siunčiamiems fotovoltiniams moduliams iš kristalinio silicio (toliau – moduliai) ir jų pagrindinėms sudėtinėms dalims (t. y. elementams ir plokštelėms).

               (2)

               Grupė eksportuojančių gamintojų įgaliojo Kinijos įrenginių ir elektronikos gaminių importo ir eksporto prekybos rūmus (toliau – CCCME) Komisijai jų vardu pateikti įsipareigojimą dėl kainos, ir tai buvo padaryta. Iš šio įsipareigojimo dėl kainos sąlygų akivaizdu, kad jį sudaro visų eksportuojančių gamintojų individualių įsipareigojimų dėl kainos rinkinys, kurį administravimo praktiškumo sumetimais koordinuoja CCCME.

               (3)

               Komisija šį įsipareigojimą dėl kainos, susijusį su laikinuoju antidempingo muitu, priėmė Sprendimu 2013/423/ES (4). Reglamentu (ES) Nr. 748/2013 (5) Komisija iš dalies pakeitė Reglamentą (ES) Nr. 513/2013 ir nustatė šiam įsipareigojimui, susijusiam su laikinuoju antidempingo muitu, priimti būtinus techninius pakeitimus.

               (4)

               Įgyvendinimo reglamentu (ES) Nr. 1238/2013 (6) Taryba į Sąjungą importuojamiems KLR kilmės arba iš KLR siunčiamiems moduliams ir elementams (toliau – nagrinėjamieji produktai) nustatė galutinį antidempingo muitą. Įgyvendinimo reglamentu (ES) Nr. 1239/2013 (7) Taryba taip pat nustatė galutinį kompensacinį muitą į Sąjungą importuojamiems nagrinėjamiesiems produktams.

               (5)

               Gavusi pranešimą apie iš dalies pakeistą eksportuojančių gamintojų grupės (toliau – eksportuojantys gamintojai) kartu su CCCME pasiūlytą įsipareigojimą, Įgyvendinimo sprendimu 2013/707/ES (8) Komisija patvirtino iš dalies pakeisto įsipareigojimo dėl kainos (toliau – įsipareigojimas) priėmimą galutinių priemonių taikymo laikotarpiui. Šio sprendimo priede išvardyti eksportuojantys gamintojai, kurių įsipareigojimas buvo priimtas, įskaitant „Zhejiang Xiongtai Photovoltaic Technology Co. Ltd“ (toliau –„Shinetime China“) ir su ja susijusią Sąjungos bendrovę (SHINETIME SOLAR GMBH, toliau – „Shinetime Europe“), kurioms bendrai taikomas papildomas TARIC kodas B919.

               (6)

               Įgyvendinimo sprendimu 2014/657/ES (9) Komisija priėmė eksportuojančių gamintojų grupės ir CCCME pasiūlymą dėl paaiškinimų, susijusių su įsipareigojimo vykdymu nagrinėjamųjų į įsipareigojimą įtrauktų produktų atžvilgiu, t. y. eksportuojančių gamintojų gaminamų KLR kilmės arba iš jos siunčiamų modulių ir elementų, kurių KN kodai šiuo metu yra ex 8541 40 90 (TARIC kodai 8541409021, 8541409029, 8541409031 ir 8541409039) (toliau – į įsipareigojimą įtrauktas produktas). 4 konstatuojamojoje dalyje nurodyti antidempingo ir kompensaciniai muitai kartu su įsipareigojimu bendrai vadinami „priemonėmis“.

               (7)

               Įgyvendinimo reglamentu (ES) 2015/866 (10) Komisija atšaukė trijų eksportuojančių gamintojų įsipareigojimo priėmimą.

               (8)

               Įgyvendinimo reglamentu (ES) 2015/1403 (11) Komisija atšaukė kito eksportuojančio gamintojo įsipareigojimo priėmimą.

               (9)

               Įgyvendinimo reglamentu (ES) 2015/2018 (12) Komisija atšaukė dviejų eksportuojančių gamintojų įsipareigojimo priėmimą.

               (10)

               2015 m. gruodžio 5 d.Europos Sąjungos oficialiajame leidinyje
                   (13) paskelbtu pranešimu apie inicijavimą Komisija inicijavo priemonių galiojimo termino peržiūros tyrimą pagal pagrindinio antidempingo reglamento 11 straipsnio 2 dalį.

               (11)

               2015 m. gruodžio 5 d.Europos Sąjungos oficialiajame leidinyje
                   (14) paskelbtu pranešimu apie inicijavimą Komisija inicijavo priemonių galiojimo termino peržiūros tyrimą pagal pagrindinio antisubsidijų reglamento 18 straipsnį.

               (12)

               2015 m. gruodžio 5 d.Europos Sąjungos oficialiajame leidinyje
                   (15) paskelbtu pranešimu apie inicijavimą Komisija taip pat inicijavo dalinę tarpinę peržiūrą pagal pagrindinio antidempingo reglamento 11 straipsnio 3 dalį ir pagrindinio antisubsidijų reglamento 19 straipsnį.

               (13)

               Įgyvendinimo reglamentu (ES) 2016/115 (16) Komisija atšaukė kito eksportuojančio gamintojo įsipareigojimo priėmimą.

               (14)

               Įgyvendinimo reglamentu (ES) 2016/185 (17) Komisija išplėtė galutinio antidempingo muito, Tarybos reglamentu (ES) Nr. 1238/2013 nustatyto Kinijos Liaudies Respublikos kilmės arba iš jos siunčiamiems nagrinėjamiesiems produktams, taikymą importuojamiems nagrinėjamiesiems produktams, siunčiamiems iš Malaizijos ir Taivano ir deklaruojamiems arba nedeklaruojamiems kaip Malaizijos ir Taivano kilmės.

               (15)

               Įgyvendinimo reglamentu (ES) 2016/184 (18) Komisija išplėtė galutinio kompensacinio muito, Įgyvendinimo reglamentu (ES) Nr. 1239/2013 nustatyto Kinijos Liaudies Respublikos kilmės arba iš jos siunčiamiems nagrinėjamiesiems produktams, taikymą importuojamiems nagrinėjamiesiems produktams, siunčiamiems iš Malaizijos ir Taivano ir deklaruojamiems arba nedeklaruojamiems kaip Malaizijos ir Taivano kilmės.

         B.   ĮSIPAREIGOJIMO SĄLYGOS

               (16)

               Eksportuojantys gamintojai, be kita ko, sutiko neparduoti į įsipareigojimą įtraukto produkto pirmajam nepriklausomam pirkėjui Sąjungoje žemesne nei tam tikra minimali importo kaina (toliau – MIK), kai metinis importo į Sąjungą kiekis (toliau – metinis kiekis) atitinka įsipareigojime nustatytą atitinkamą kiekį.

               (17)

               Įsipareigojime nebaigtiniame sąraše išdėstomi įsipareigojimo pažeidimai. Sąraše taip pat konkrečiai nurodoma, kad komercinės sąskaitos faktūros arba perpardavimo sąskaitos išrašymas, kurios pagrindinis finansinis sandoris (t. y. iš pirkėjo faktiškai gauta pinigų suma, po koregavimo atsižvelgiant į kredito arba debeto dokumentus ir pan.) neatitinka komercinės sąskaitos faktūros nominaliosios vertės, laikomas pažeidimu.
               Eksportuojantis gamintojas yra atsakingas už bet kurios iš savo susijusių šalių, kurios nurodytos įsipareigojime, pažeidimą.

               (18)

               Pagal įsipareigojimo sąlygas eksportuojantys gamintojai taip pat privalo kas ketvirtį teikti Komisijai išsamią informaciją apie visą pardavimą eksportui į Sąjungą ir perpardavimą joje (toliau – ketvirtinės ataskaitos). Tai reiškia, kad šiose ketvirtinėse ataskaitose pateikti duomenys turi būti išsamūs ir teisingi ir kad sandoriai, apie kuriuos pranešama, visiškai atitinka įsipareigojimo sąlygas.

               (19)

               Siekiant užtikrinti įsipareigojimo laikymąsi, eksportuojantys gamintojai taip pat įsipareigojo teikti visą informaciją, kurią Komisija laiko būtina.

         C.   EKSPORTUOJANČIŲ GAMINTOJŲ STEBĖSENA

               (20)

               Vykdydama įsipareigojimo vykdymo stebėseną, Komisija patikrino „Shinetime China“ ir su ja susijusios Sąjungos bendrovės pateiktą įsipareigojimui reikšmingą informaciją. Komisija taip pat gavo vienos valstybės narės muitinės pateiktų įrodymų pagal pagrindinio antidempingo reglamento 8 straipsnio 9 dalį ir pagrindinio antisubsidijų reglamento 13 straipsnio 9 dalį.

               (21)

               22–25 konstatuojamosiose dalyse pateiktomis išvadomis nurodomos „Shinetime China“ ir su ja susijusios Sąjungos bendrovės atveju nustatytos problemos, dėl kurių Komisija yra įpareigota atšaukti šio eksportuojančio gamintojo įsipareigojimo priėmimą.

         D.   PAGRINDAS ATŠAUKTI ĮSIPAREIGOJIMO PRIĖMIMĄ
   a)   „Shinetime China“ vykdytas pardavimas

               (22)

               Remiantis gautais įrodymais ir viešai pateikta informacija, tariamai nesusijęs Sąjungos importuotojas, bent jau tam tikrą laiką, naudojosi tuo pačiu adresu kaip „Shinetime Europe“. Šis tariamai nesusijęs importuotojas savo galutiniam pirkėjui išdavė dvi perpardavimo sąskaitas faktūras vienam sandoriui, susijusiam su fotovoltiniais moduliais: vieną sąskaitą faktūrą, kurioje buvo laikomasi MIK, ir vieną, kurioje MIK nebuvo laikomasi. Sąskaitų faktūrų numeriai, modulių apimtis ir bendrovės produkto kodai buvo identiški. Galutinio pirkėjo atliktas mokėjimas pagal šį sandorį bendrovei „Shinetime China“ atitiko sąskaitoje faktūroje nurodytą vertę, pagal kurią MIK nebuvo laikomasi. Tokia operacija buvo atlikta bent vieną kartą.

               (23)

               Be to, gauti įrodymai rodo, kad egzistuoja kitos įsipareigojimo vengimo formos. „Shinetime China“ nesusijusiam Sąjungos pirkėjui išdavė išankstinę (pro forma) sąskaitą faktūrą, kurioje taikyta kaina mažesnė už MIK. Šis pirkėjas mokėjo mažesnes nei MIK sumas į „Shinetime China“ sąskaitą Honkonge.

         b)   „Shinetime Europe“ vykdytas pardavimas

               (24)

               Remiantis gautais įrodymais, „Shinetime Europe“ taip pat išdavė pirmam nesusijusiam pirkėjui Sąjungoje dvi perpardavimo sąskaitas faktūras vienam sandoriui, susijusiam su fotovoltiniais moduliais: vieną sąskaitą faktūrą, kurioje buvo laikomasi MIK, ir vieną, kurioje MIK nebuvo laikomasi. Sąskaitų faktūrų numeriai, modulių apimtis ir bendrovės produkto kodai buvo identiški. Pirmojo nesusijusio pirkėjo Sąjungoje mokėjimas pagal šį sandorį bendrovei „Shinetime Europe“ atitiko sąskaitoje faktūroje nurodytą vertę, pagal kurią MIK nebuvo laikomasi.

               (25)

               Be to, „Shinetime Europe“ nepataikė Komisijai ketvirčio pardavimų ataskaitos už tą laikotarpį, kurį atliktas 24 konstatuojamojoje dalyje minėtas sandoris.

               (26)

               Komisija įvertino pateiktus įrodymus bei tai, kad nepateikta ataskaita, ir padarė išvadą, kad buvo pažeistas įsipareigojimas.

         E.   ĮSIPAREIGOJIMO SĄSKAITOS FAKTŪROS GALIOJIMO PANAIKINIMAS

               (27)

               Remiantis gautais įrodymais, 24 konstatuojamojoje dalyje nurodyta perpardavimo sąskaita faktūra yra susijusi su šiuo sandoriu:

                           Komercinės sąskaitos faktūros, pridedamos prie prekių, kurioms taikomas įsipareigojimas, numeris

                           Data

                           Išdavė

                           Kam išduota

                           XTSSG1501–004-CI

                           2015 m. sausio 16 d.

                           „Zhejiang Xiongtai Photovoltaic Technology Co. Ltd“

                           „SHINETIME SOLAR GMBH“

                     Todėl pagal Įgyvendinimo reglamento (ES) Nr. 1238/2013 3 straipsnio 2 dalies b punktą ir Įgyvendinimo reglamento (ES) Nr. 1239/2013 2 straipsnio 2 dalies b punktą ši sąskaita faktūra paskelbta negaliojančia. Priimant išleidimo į laisvą apyvartą deklaraciją atsiradusią skolą muitinei turėtų susigrąžinti nacionalinės muitinės pagal Europos Parlamento ir Tarybos reglamento (ES) Nr. 952/2013 (19) 105 straipsnio 3–6 dalis, įsigaliojus įsipareigojimo atšaukimui „Shinetime China“ ir su ja susijusios Sąjungos bendrovės atžvilgiu. Už muitų surinkimą atsakingos nacionalinės muitinės bus atitinkamai informuotos.
               Atsižvelgdama į tai, Komisija primena, kad pagal Įgyvendinimo reglamento (ES) Nr. 1238/2013 3 straipsnio 1 dalies b punktą, taikomą kartu su jo III priedo 7 punktu, ir pagal Įgyvendinimo reglamento (ES) Nr. 1239/2013 2 straipsnio 1 dalies b punktą, taikomą kartu su jo 2 priedo 7 punktu, importui muitai netaikomi tik tuo atveju, jeigu sąskaitoje faktūroje nurodyta kaina ir galimos nuolaidos. Jei šių sąlygų nesilaikoma, muitai taikomi, net jei Komisija nepanaikino prie prekių pridedamos komercinės sąskaitos faktūros galiojimo.

         F.   VISO ĮSIPAREIGOJIMO ĮVYKDOMUMO ĮVERTINIMAS

               (28)

               Įsipareigojimu nustatyta, kad dėl vieno eksportuojančio gamintojo padaryto pažeidimo įsipareigojimo priėmimas nėra automatiškai atšaukiamas visų eksportuojančių gamintojų atžvilgiu. Tokiu atveju Komisija įvertina konkretaus pažeidimo poveikį įsipareigojimo įvykdomumui visų eksportuojančių gamintojų ir CCCME atžvilgiu.

               (29)

               Komisija atitinkamai įvertino „Shinetime China“ ir su ja susijusios Sąjungos bendrovės pažeidimų poveikį įsipareigojimo įvykdomumui visų eksportuojančių gamintojų ir CCCME atžvilgiu.

               (30)

               Atsakomybė už pažeidimus tenka tik minėtam eksportuojančiam gamintojui; stebėsena lig šiol neatskleidė jokių sisteminių pažeidimų, kuriuos būtų padarę didžioji dalis eksportuojančių gamintojų ar CCCME.

               (31)

               Todėl Komisija daro išvadą, kad bendram įsipareigojimo veikimui poveikis nedaromas ir kad šiuo metu nėra pagrindo atšaukti visų eksportuojančių gamintojų ir CCCME įsipareigojimo priėmimą.

         G.   RAŠYTINIAI PAREIŠKIMAI IR KLAUSYMAI

               (32)

               Vadovaujantis pagrindinio antidempingo reglamento 8 straipsnio 9 dalimi ir pagrindinio antisubsidijų reglamento 13 straipsnio 9 dalimi suinteresuotosioms šalims buvo suteikta galimybė pateikti pastabas ir būti išklausytoms. „Shinetime China“ pateikė pastabų „Shinetime China“ ir „Shinetime Europe“ vardu ir buvo išklausyta.

      „Shinetime China“ ir „Shinetime Europe“ išrašytų sąskaitų faktūrų autentiškumas

               (33)

               „Shinetime China“ nesutiko, kad „Shinetime China“ ir „Shinetime Europe“ išrašė sąskaitas faktūras ir perpardavimo sąskaitas faktūras, kuriose nebuvo laikomasi MIK. „Shinetime China“ paaiškino, kad pagal jų vidaus taisykles reikalaujama, kad visos oficialios sąskaitos faktūros būtų pasirašytos ir patvirtintos antspaudu. 23 ir 24 konstatuojamosiose dalyse nurodytose sąskaitose faktūrose nebuvo parašo ir antspaudo, todėl „Shinetime China“ negalėjo atsekti šių sąskaitų faktūrų savo sistemoje. „Shinetime China“ tik patvirtino išdavusi vieną perpardavimo sąskaitą faktūrą, kurioje laikytasi MIK.

               (34)

               Komisija šį argumentą atmeta. Komisija neginčijo, ar minėtose konstatuojamosiose dalyse nurodytos sąskaitos faktūros buvo oficialios „Shinetime China“ sąskaitos faktūros ir oficialios „Shinetime Europe“ perpardavimo sąskaitos faktūros.

               (35)

               Priešingai, „Shinetime China“ teiginys dėl šių sąskaitų faktūrų autentiškumo neturi reikšmės. Komisija nustatė, kad už sandorį, nurodytą 23 konstatuojamojoje dalyje, nesusijęs pirkėjas Sąjungoje įsipareigojo sumokėti „Shinetime China“ mažesnę nei MIK sumą. Komisija šį teiginį pagrindė korespondencija, kurios „Shinetime China“ teigė negalėjusi paneigti dėl susijusių darbuotojų išvykimo. Komisija mano, kad nei vienintelio „Shinetime China“ teiginio, kad savo sistemoje ji negali atsekti nei susijusios korespondencijos, nei nagrinėjamos sąskaitos faktūros, nei to, kad bendrovė neturi sąskaitos Honkonge, nepakanka, kad būtų galima pakeisti minėtą išvadą.

               (36)

               Be to, Komisija nustatė, kad pirmojo nesusijusio pirkėjo Sąjungoje mokėjimas pagal 24 konstatuojamojoje dalyje nurodytą sandorį bendrovei „Shinetime Europe“ atitiko perpardavimo sąskaitoje faktūroje nurodytą vertę, pagal kurią MIK nebuvo laikomasi. Todėl net jei „Shinetime China“ teigė, kad perpardavimo sąskaitos faktūros, išrašytos už mažesnę sumą nei MIK, nebuvo autentiškos, pagrindinis finansinis sandoris (t. y. iš pirkėjo faktiškai gauta pinigų suma, po koregavimo atsižvelgiant į kredito arba debeto dokumentus ir pan.) neatitiko komercinės perpardavimo sąskaitos faktūros, kuri yra patvirtinta oficiali „Shinetime Europe“ perpardavimo sąskaita faktūra, nominaliosios vertės. „Shinetime China“ argumentai dėl sąskaitų apmokėjimo aptarti 41–48 konstatuojamosiose dalyse.

      „Shinetime China“ vykdytas pardavimas už mažesnę nei MIK kainą

               (37)

               „Shinetime China“ teigė, kad mokėjimas, gautas iš 22 konstatuojamojoje dalyje nurodyto tariamai nesusijusio importuotojo, buvo tik išankstinis. Šiam argumentui pagrįsti „Shinetime China“ pateikė eksporto dokumentus ir pirkėjų sąskaitų knygos ištrauką dėl tariamai nesusijusio importuotojo.

               (38)

               Komisija šį argumentą atmeta. Remiantis iš nacionalinės muitinės gautais įrodymais, galutinis pirkėjas Sąjungoje tiesiogiai apmokėjo „Shinetime China“ perpardavimo sąskaitą faktūrą, kurią išdavė 22 konstatuojamojoje dalyje nurodytas tariamai nesusijęs importuotojas. Šiame „Shinetime China“ skirtame mokėjime (kurio vertė mažesnė nei MIK) nurodytas perpardavimo sąskaitos faktūros, kuria išrašė tariamai nesusijęs importuotojas, numeris.

               (39)

               Ištrauka iš pirkėjų sąskaitų knygos, be jokių papildomų įrodymų dėl iš tariamai nesusijusio importuotojo gauto mokėjimo ir galutinio vartotojo Sąjungoje sandorio ryšio, neturi reikšmės, nes nepaneigia bendrovei „Shinetime China“ atskleistų įrodymų. Argumentas dėl galimo išankstinio mokėjimo tariamai nesusijusiam importuotojui šiuo atžvilgiu taip pat neturi reikšmės.

               (40)

               Todėl Komisija nekeičia išvados, kad „Shinetime China“ pažeidė įsipareigojimą parduodama mažesnėmis nei MIK per tariamai nesusijusį Sąjungos importuotoją.

      „Shinetime Europe“ vykdytas pardavimas už mažesnę nei MIK kainą

               (41)

               „Shinetime China“ teigė, kad dokumentai, susiję su 24 konstatuojamojoje dalyje nurodytu sandoriu, atitiko įsipareigojimo reikalavimus ir buvo laikomasi MIK. „Shinetime China“ pateikė pagrindinius eksporto dokumentus ir muitinės deklaraciją.

               (42)

               Komisija šį argumentą atmeta. Tariamas MIK laikymasis remiantis tokiais dokumentais neturi reikšmės vertinant, ar pagrindinė mokėjimo operacija patvirtino, kad faktiškai MIK buvo laikomasi.

               (43)

               „Shinetime China“ taip pat teigė, kad „Shinetime Europe“ skirtas mokėjimas buvo tik dalinis. Likutis, įskaitant delspinigius, dėl nutrauktos „Shinetime Europe“ veiklos bendrovei „Shinetime China“ sumokėtas po dešimt mėnesių. „Shinetime China“ pateikė mokėjimo patvirtinimą, pagrindžiantį jos teiginį dėl dalinio mokėjimo.

               (44)

               Komisija negali sutikti su šiuo teiginiu dėl šių priežasčių.

               (45)

               Pirma, mokėjimo terminas, nurodytas pagrindinėje perpardavimo sąskaitoje faktūroje, akivaizdžiai rodo, kad tai buvo 100 % išankstinis mokėjimas. Be to, mokėjime nesusijusiam pirkėjui Sąjungoje nėra nuorodų dėl išankstinio mokėjimo. Priešingai, jame pateikta nuoroda į perpardavimo sąskaitų faktūrą, o nurodyta perpardavimo sąskaitos faktūros vertė atitiko vertę nesilaikant MIK.

               (46)

               Antra, pagal „Shinetime China“ pateiktą pristatymo pranešimą matyti, kad fotovoltiniai moduliai buvo iš tikrųjų pristatyti nesusijusiam pirkėjui Sąjungoje, nepaisant to, kad nesilaikyta mokėjimo termino. Likučio mokėjimo nebuvo prašoma beveik dar dešimt mėnesių po pristatymo.

               (47)

               Trečia, „Shinetime China“ nepateikė jokių kitų įrodymų (pavyzdžiui, susitarimo su pirkėju dėl tariamo dalinio mokėjimo arba delspinigių debeto dokumentų), siekdama pagrįsti savo teiginį, susijusį su tariamu daliniu mokėjimu ir delspinigiais, išskyrus tokių sumų sumokėjimo patvirtinimą.

               (48)

               Galiausiai, Komisijai nebuvo pranešta nė apie vieną iš tariamų mokėjimo prašymų, įskaitant prašymą sumokėti delspinigius.

               (49)

               Todėl Komisija mano, kad „Shinetime China“ teiginiai nepagrįsti, ir patvirtina savo išvadas, kad „Shinetime China“ pažeidė įsipareigojimą nesusijusiam pirkėjui Sąjungoje parduodama kainomis, mažesnėmis nei MIK.

      Pranešimo prievolės nesilaikymas

               (50)

               „Shinetime China“ teigė, kad „Shinetime Europe“ pavėluotai pateikė atitinkamas ketvirčio pardavimo ataskaitas. Be to, „Shinetime China“ pripažino, kad apie 24 konstatuojamojoje dalyje nurodytą sandorį nebuvo pranešta Komisijai.

               (51)

               Be to fakto, kad „Shinetime China“ nesilaikė įsipareigojimo pranešti Komisijai apie nutrauktą „Shinetime Europe“ veiklą, Komisija taip pat pabrėžia, kad pranešimo prievolė taikoma visiems to kalendorinio ketvirčio sandoriams. „Shinetime Europe“ nepranešė apie 24 konstatuojamojoje dalyje nurodytą sandorį, kuris atliktas per ketvirtį prieš tai, kai bendrovė nutraukė veiklą. Todėl Komisija laikosi išvados, kad „Shinetime Europe“ pažeidė pranešimo prievolę pagal įsipareigojimą.

               (52)

               „Shinetime China“ taip pat tvirtino, kad tai, jog ketvirčio ataskaita pateikta pavėluotai, nepakanka, kad būtų panaikintas 24 konstatuojamojoje dalyje nurodyto sandorio galiojimas.

               (53)

               Komisija nurodo, kad priežastys, dėl kurių panaikintas sandorio galiojimas, paaiškintos 24 ir 27 konstatuojamosiose dalyse. Pavėluotai pateikta ketvirčio pardavimo ataskaita, visų pirma tai, kad nebuvo pranešta apie nagrinėjamą sandorį, pažeidžia prievolę pranešti pagal įsipareigojimą. Nors toks pažeidimas yra pakankamas pagrindas atšaukti „Shinetime China“ įsipareigojimą, į jį neatsižvelgiama vertinant konkretaus sandorio galiojimo panaikinimą.

         H.   ĮSIPAREIGOJIMO PRIĖMIMO ATŠAUKIMAS IR GALUTINIŲ MUITŲ NUSTATYMAS

               (54)

               Todėl, vadovaudamasi pagrindinio antidempingo reglamento 8 straipsnio 9 dalimi, pagrindinio antisubsidijų reglamento 13 straipsnio 9 dalimi, taip pat įsipareigojimo sąlygomis, Komisija padarė išvadą, kad įsipareigojimo priėmimas bendrovės „Shinetime China“ ir su ja susijusios Sąjungos bendrovės atžvilgiu turi būti atšauktas.

               (55)

               Dėl to vadovaujantis pagrindinio antidempingo reglamento 8 straipsnio 9 dalimi ir pagrindinio antisubsidijų reglamento 13 straipsnio 9 dalimi, Įgyvendinimo reglamento (ES) Nr. 1238/2013 1 straipsniu nustatytas galutinis antidempingo muitas ir Įgyvendinimo reglamento (ES) Nr. 1239/2013 1 straipsniu nustatytas galutinis kompensacinis muitas automatiškai taikomas importuojamam KLR kilmės arba iš jos siunčiamam nagrinėjamajam produktui, kurį pagamino „Shinetime China“ (papildomas TARIC kodas B919), nuo šio reglamento įsigaliojimo dienos.

               (56)

               Informacijos tikslais šio reglamento priedo lentelėje išvardijami eksportuojantys gamintojai, kurių atžvilgiu nedaromas poveikis įsipareigojimo priėmimui Įgyvendinimo sprendimu 2013/707/ES,

         PRIĖMĖ ŠĮ REGLAMENTĄ:
   1 straipsnis
   Įsipareigojimo priėmimas bendrovės „Zhejiang Xiongtai Photovoltaic Technology Co. Ltd“ ir su ja susijusios Sąjungos bendrovės, kurioms bendrai taikomas TARIC papildomas kodas B919, atžvilgiu yra atšaukiamas.
   2 straipsnis
   2015 m. sausio 16 d. bendrovės „Zhejiang Xiongtai Photovoltaic Technology Co. Ltd“ bendrovei SHINETIME SOLAR GMBH išduota komercinė sąskaita faktūra paskelbta negaliojančia. Pagal Įgyvendinimo reglamento (ES) Nr. 1238/2013 3 straipsnio 2 dalies b punktą ir Įgyvendinimo reglamento (ES) Nr. 1239/2013 2 straipsnio 2 dalies b punktą nacionalinės muitinės įpareigojamos susigrąžinti skolą muitinei, atsiradusią priimant išleidimo į laisvą apyvartą deklaraciją.
   3 straipsnis
   Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.

      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2016 m. birželio 28 d.

            Komisijos vardu

            Pirmininkas

         Jean-Claude JUNCKER

      (1)  OL L 343, 2009 12 22, p. 51.

      (2)  OL L 188, 2009 7 18, p. 93.

      (3)  OL L 152, 2013 6 5, p. 5.

      (4)  OL L 209, 2013 8 3, p. 26.

      (5)  OL L 209, 2013 8 3, p. 1.

      (6)  OL L 325, 2013 12 5, p. 1.

      (7)  OL L 325, 2013 12 5, p. 66.

      (8)  OL L 325, 2013 12 5, p. 214.

      (9)  OL L 270, 2014 9 11, p. 6.

      (10)  OL L 139, 2015 6 5, p. 30.

      (11)  OL L 218, 2015 8 19, p. 1.

      (12)  OL L 295, 2015 11 12, p. 23.

      (13)  OL C 405, 2015 12 5, p. 8.

      (14)  OL C 405, 2015 12 5, p. 20.

      (15)  OL C 405, 2015 12 5, p. 33.

      (16)  OL L 23, 2016 1 29, p. 23.

      (17)  OL L 37, 2016 2 12, p. 76.

      (18)  OL L 37, 2016 2 12, p. 56.

      (19)  OL L 269, 2013 10 10, p. 1.

      PRIEDAS

         Bendrovių sąrašas

                  Bendrovės pavadinimas

                  Papildomas TARIC kodas

                  Jiangsu Aide Solar Energy Technology Co. Ltd

                  B798

                  Alternative Energy (AE) Solar Co. Ltd

                  B799

                  Anhui Chaoqun Power Co. Ltd

                  B800

                  Anji DaSol Solar Energy Science & Technology Co. Ltd

                  B802

                  Anhui Schutten Solar Energy Co. Ltd
                  Quanjiao Jingkun Trade Co. Ltd

                  B801

                  Anhui Titan PV Co. Ltd

                  B803

                  Xi'an SunOasis (Prime) Company Limited
                  TBEA SOLAR CO. LTD
                  XINJIANG SANG'O SOLAR EQUIPMENT

                  B804

                  Changzhou NESL Solartech Co. Ltd

                  B806

                  Changzhou Shangyou Lianyi Electronic Co. Ltd

                  B807

                  CHINALAND SOLAR ENERGY CO. LTD

                  B808

                  ChangZhou EGing Photovoltaic Technology Co. Ltd

                  B811

                  CIXI CITY RIXING ELECTRONICS CO. LTD
                  ANHUI RINENG ZHONGTIAN SEMICONDUCTOR DEVELOPMENT CO. LTD
                  HUOSHAN KEBO ENERGY & TECHNOLOGY CO. LTD

                  B812

                  CNPV Dongying Solar Power Co. Ltd

                  B813

                  CSG PVtech Co. Ltd

                  B814

                  China Sunergy (Nanjing) Co. Ltd
                  CEEG Nanjing Renewable Energy Co. Ltd
                  CEEG (Shanghai) Solar Science Technology Co. Ltd
                  China Sunergy (Yangzhou) Co. Ltd
                  China Sunergy (Shanghai) Co. Ltd

                  B809

                  Delsolar (Wujiang) Ltd

                  B792

                  Dongfang Electric (Yixing) MAGI Solar Power Technology Co. Ltd

                  B816

                  EOPLLY New Energy Technology Co. Ltd
                  SHANGHAI EBEST SOLAR ENERGY TECHNOLOGY CO. LTD
                  JIANGSU EOPLLY IMPORT & EXPORT CO. LTD

                  B817

                  Era Solar Co. Ltd

                  B818

                  GD Solar Co. Ltd

                  B820

                  Greenway Solar-Tech (Shanghai) Co. Ltd
                  Greenway Solar-Tech (Huaian) Co. Ltd

                  B821

                  Konca Solar Cell Co. Ltd
                  Suzhou GCL Photovoltaic Technology Co. Ltd
                  Jiangsu GCL Silicon Material Technology Development Co. Ltd
                  Jiangsu Zhongneng Polysilicon Technology Development Co. Ltd
                  GCL-Poly (Suzhou) Energy Limited
                  GCL-Poly Solar Power System Integration (Taicang) Co. Ltd
                  GCL SOLAR POWER (SUZHOU) LIMITED

                  B850

                  Guodian Jintech Solar Energy Co. Ltd

                  B822

                  Hangzhou Bluesun New Material Co. Ltd

                  B824

                  Hanwha SolarOne (Qidong) Co. Ltd

                  B826

                  Hengdian Group DMEGC Magnetics Co. Ltd

                  B827

                  HENGJI PV-TECH ENERGY CO. LTD

                  B828

                  Himin Clean Energy Holdings Co. Ltd

                  B829

                  Jetion Solar (China) Co. Ltd
                  Junfeng Solar (Jiangsu) Co. Ltd
                  Jetion Solar (Jiangyin) Co. Ltd

                  B830

                  Jiangsu Green Power PV Co. Ltd

                  B831

                  Jiangsu Hosun Solar Power Co. Ltd

                  B832

                  Jiangsu Jiasheng Photovoltaic Technology Co. Ltd

                  B833

                  Jiangsu Runda PV Co. Ltd

                  B834

                  Jiangsu Sainty Photovoltaic Systems Co. Ltd
                  Jiangsu Sainty Machinery Imp. And Exp. Corp. Ltd

                  B835

                  Jiangsu Seraphim Solar System Co. Ltd

                  B836

                  Jiangsu Shunfeng Photovoltaic Technology Co. Ltd
                  Changzhou Shunfeng Photovoltaic Materials Co. Ltd
                  Jiangsu Shunfeng Photovoltaic Electronic Power Co. Ltd

                  B837

                  Jiangsu Sinski PV Co. Ltd

                  B838

                  Jiangsu Sunlink PV Technology Co. Ltd

                  B839

                  Jiangsu Zhongchao Solar Technology Co. Ltd

                  B840

                  Jiangxi Risun Solar Energy Co. Ltd

                  B841

                  Jiangxi LDK Solar Hi-Tech Co. Ltd
                  LDK Solar Hi-Tech (Nanchang) Co. Ltd
                  LDK Solar Hi-Tech (Suzhou) Co. Ltd

                  B793

                  Jiangyin Hareon Power Co. Ltd
                  Hareon Solar Technology Co. Ltd
                  Taicang Hareon Solar Co. Ltd
                  Hefei Hareon Solar Technology Co. Ltd
                  Jiangyin Xinhui Solar Energy Co. Ltd
                  Altusvia Energy (Taicang) Co. Ltd

                  B842

                  Jiangyin Shine Science and Technology Co. Ltd

                  B843

                  JingAo Solar Co. Ltd
                  Shanghai JA Solar Technology Co. Ltd
                  JA Solar Technology Yangzhou Co. Ltd
                  Hefei JA Solar Technology Co. Ltd
                  Shanghai JA Solar PV Technology Co. Ltd

                  B794

                  Jinko Solar Co. Ltd
                  Jinko Solar Import and Export Co. Ltd
                  ZHEJIANG JINKO SOLAR CO. LTD
                  ZHEJIANG JINKO SOLAR TRADING CO. LTD

                  B845

                  Jinzhou Yangguang Energy Co. Ltd
                  Jinzhou Huachang Photovoltaic Technology Co. Ltd
                  Jinzhou Jinmao Photovoltaic Technology Co. Ltd
                  Jinzhou Rixin Silicon Materials Co. Ltd
                  Jinzhou Youhua Silicon Materials Co. Ltd

                  B795

                  Juli New Energy Co. Ltd

                  B846

                  Jumao Photonic (Xiamen) Co. Ltd

                  B847

                  King-PV Technology Co. Ltd

                  B848

                  Kinve Solar Power Co. Ltd (Maanshan)

                  B849

                  Lightway Green New Energy Co. Ltd
                  Lightway Green New Energy(Zhuozhou) Co. Ltd

                  B851

                  MOTECH (SUZHOU) RENEWABLE ENERGY CO. LTD

                  B852

                  Nanjing Daqo New Energy Co. Ltd

                  B853

                  NICE SUN PV CO. LTD
                  LEVO SOLAR TECHNOLOGY CO. LTD

                  B854

                  Ningbo Huashun Solar Energy Technology Co. Ltd

                  B856

                  Ningbo Jinshi Solar Electrical Science & Technology Co. Ltd

                  B857

                  Ningbo Komaes Solar Technology Co. Ltd

                  B858

                  Ningbo Osda Solar Co. Ltd

                  B859

                  Ningbo Qixin Solar Electrical Appliance Co. Ltd

                  B860

                  Ningbo South New Energy Technology Co. Ltd

                  B861

                  Ningbo Sunbe Electric Ind Co. Ltd

                  B862

                  Ningbo Ulica Solar Science & Technology Co. Ltd

                  B863

                  Perfectenergy (Shanghai) Co. Ltd

                  B864

                  Perlight Solar Co. Ltd

                  B865

                  Phono Solar Technology Co. Ltd
                  Sumec Hardware & Tools Co. Ltd

                  B866

                  RISEN ENERGY CO. LTD

                  B868

                  SHANDONG LINUO PHOTOVOLTAIC HI-TECH CO. LTD

                  B869

                  SHANGHAI ALEX SOLAR ENERGY Science & TECHNOLOGY CO. LTD
                  SHANGHAI ALEX NEW ENERGY CO. LTD

                  B870

                  Shanghai BYD Co. Ltd
                  BYD(Shangluo)Industrial Co. Ltd

                  B871

                  Shanghai Chaori Solar Energy Science & Technology Co. Ltd
                  Shanghai Chaori International Trading Co. Ltd

                  B872

                  Propsolar (Zhejiang) New Energy Technology Co. Ltd
                  Shanghai Propsolar New Energy Co. Ltd

                  B873

                  SHANGHAI SHANGHONG ENERGY TECHNOLOGY CO. LTD

                  B874

                  SHANGHAI SOLAR ENERGY S&T CO. LTD
                  Shanghai Shenzhou New Energy Development Co. Ltd
                  Lianyungang Shenzhou New Energy Co. Ltd

                  B875

                  Shanghai ST Solar Co. Ltd
                  Jiangsu ST Solar Co. Ltd

                  B876

                  Shenzhen Sacred Industry Co.Ltd

                  B878

                  Shenzhen Topray Solar Co. Ltd
                  Shanxi Topray Solar Co. Ltd
                  Leshan Topray Cell Co. Ltd

                  B880

                  Sopray Energy Co. Ltd
                  Shanghai Sopray New Energy Co. Ltd

                  B881

                  SUN EARTH SOLAR POWER CO. LTD
                  NINGBO SUN EARTH SOLAR POWER CO. LTD
                  Ningbo Sun Earth Solar Energy Co. Ltd

                  B882

                  SUZHOU SHENGLONG PV-TECH CO. LTD

                  B883

                  TDG Holding Co. Ltd

                  B884

                  Tianwei New Energy Holdings Co. Ltd
                  Tianwei New Energy (Chengdu) PV Module Co. Ltd
                  Tianwei New Energy (Yangzhou) Co. Ltd

                  B885

                  Wenzhou Jingri Electrical and Mechanical Co. Ltd

                  B886

                  Shanghai Topsolar Green Energy Co. Ltd

                  B877

                  Shenzhen Sungold Solar Co. Ltd

                  B879

                  Wuhu Zhongfu PV Co. Ltd

                  B889

                  Wuxi Saijing Solar Co. Ltd

                  B890

                  Wuxi Shangpin Solar Energy Science and Technology Co. Ltd

                  B891

                  Wuxi Solar Innova PV Co. Ltd

                  B892

                  Wuxi Suntech Power Co. Ltd
                  Suntech Power Co. Ltd
                  Wuxi Sunshine Power Co. Ltd
                  Luoyang Suntech Power Co. Ltd
                  Zhenjiang Rietech New Energy Science Technology Co. Ltd
                  Zhenjiang Ren De New Energy Science Technology Co. Ltd

                  B796

                  Wuxi Taichang Electronic Co. Ltd
                  Wuxi Machinery & Equipment Import & Export Co. Ltd
                  Wuxi Taichen Machinery & Equipment Co. Ltd

                  B893

                  Xi'an Huanghe Photovoltaic Technology Co. Ltd
                  State-run Huanghe Machine-Building Factory Import and Export Corporation
                  Shanghai Huanghe Fengjia Photovoltaic Technology Co. Ltd

                  B896

                  Xi'an LONGi Silicon Materials Corp.
                  Wuxi LONGi Silicon Materials Co. Ltd

                  B897

                  Years Solar Co. Ltd

                  B898

                  Yingli Energy (China) Co. Ltd
                  Baoding Tianwei Yingli New Energy Resources Co. Ltd
                  Hainan Yingli New Energy Resources Co. Ltd
                  Hengshui Yingli New Energy Resources Co. Ltd
                  Tianjin Yingli New Energy Resources Co. Ltd
                  Lixian Yingli New Energy Resources Co. Ltd
                  Baoding Jiasheng Photovoltaic Technology Co. Ltd
                  Beijing Tianneng Yingli New Energy Resources Co. Ltd
                  Yingli Energy (Beijing) Co. Ltd

                  B797

                  Yuhuan BLD Solar Technology Co. Ltd
                  Zhejiang BLD Solar Technology Co. Ltd

                  B899

                  Yuhuan Sinosola Science & Technology Co.Ltd

                  B900

                  Zhangjiagang City SEG PV Co. Ltd

                  B902

                  Zhejiang Fengsheng Electrical Co. Ltd

                  B903

                  Zhejiang Global Photovoltaic Technology Co. Ltd

                  B904

                  Zhejiang Heda Solar Technology Co. Ltd

                  B905

                  Zhejiang Jiutai New Energy Co. Ltd
                  Zhejiang Topoint Photovoltaic Co. Ltd

                  B906

                  Zhejiang Kingdom Solar Energy Technic Co. Ltd

                  B907

                  Zhejiang Koly Energy Co. Ltd

                  B908

                  Zhejiang Mega Solar Energy Co. Ltd
                  Zhejiang Fortune Photovoltaic Co. Ltd

                  B910

                  Zhejiang Shuqimeng Photovoltaic Technology Co. Ltd

                  B911

                  Zhejiang Shinew Photoelectronic Technology Co. Ltd

                  B912

                  Zhejiang Sunflower Light Energy Science & Technology Limited Liability Company
                  Zhejiang Yauchong Light Energy Science & Technology Co. Ltd

                  B914

                  Zhejiang Sunrupu New Energy Co. Ltd

                  B915

                  Zhejiang Tianming Solar Technology Co. Ltd

                  B916

                  Zhejiang Trunsun Solar Co. Ltd
                  Zhejiang Beyondsun PV Co. Ltd

                  B917

                  Zhejiang Wanxiang Solar Co. Ltd
                  WANXIANG IMPORT & EXPORT CO LTD

                  B918

                  ZHEJIANG YUANZHONG SOLAR CO. LTD

                  B920

                  Zhongli Talesun Solar Co. Ltd

                  B922


title: 2015 m. balandžio 14 d. Komisijos įgyvendinimo reglamentas (ES) 2015/593, kuriuo patvirtinamas reikšmingas saugomų kilmės vietos nuorodų ir saugomų geografinių nuorodų registre įregistruoto pavadinimo specifikacijos pakeitimas [Reblochon/Reblochon de Savoie (SKVN)]

text:
16.4.2015

               LT

               Europos Sąjungos oficialusis leidinys

               L 99/5

         KOMISIJOS ĮGYVENDINIMO REGLAMENTAS (ES) 2015/593
   2015 m. balandžio 14 d.
   kuriuo patvirtinamas reikšmingas saugomų kilmės vietos nuorodų ir saugomų geografinių nuorodų registre įregistruoto pavadinimo specifikacijos pakeitimas [Reblochon/Reblochon de Savoie (SKVN)]
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2012 m. lapkričio 21 d. Europos Parlamento ir Tarybos reglamentą (ES) Nr. 1151/2012 dėl žemės ūkio ir maisto produktų kokybės sistemų (1), ypač į jo 52 straipsnio 2 dalį,
   kadangi:

               (1)

               remdamasi Komisijos reglamento (ES) Nr. 1151/2012 53 straipsnio 1 dalies pirma pastraipa, Komisija išnagrinėjo Prancūzijos pateiktą saugomos kilmės vietos nuorodos „Reblochon/Reblochon de Savoie“, įregistruotos Komisijos reglamentu (EB) Nr. 1107/96 (2) su pakeitimais, padarytais Komisijos reglamentu (EB) Nr. 828/2003 (3), specifikacijos pakeitimo paraišką;

               (2)

               pagal Reglamento (ES) Nr. 1151/2012 53 straipsnio 2 dalies nuostatas šis pakeitimas yra reikšmingas, todėl pakeitimo paraišką Komisija paskelbė Europos Sąjungos oficialiajame leidinyje
                   (4), kaip reikalaujama minėto reglamento 50 straipsnio 2 dalies a punkte;

               (3)

               prieštaravimo pareiškimų pagal Reglamento (ES) Nr. 1151/2012 51 straipsnį Komisija negavo, todėl šis specifikacijos pakeitimas turi būti patvirtintas,

         PRIĖMĖ ŠĮ REGLAMENTĄ:
   1 straipsnis

      Europos Sąjungos oficialiajame leidinyje paskelbtas pavadinimo „Reblochon/Reblochon de Savoie“ (SKVN) specifikacijos pakeitimas patvirtinamas.
   2 straipsnis
   Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.

      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2015 m. balandžio 14 d.

            Komisijos vardu

            Pirmininko pavedimu

         Phil HOGAN

            Komisijos narys

      (1)  OL L 343, 2012 12 14, p. 1.

      (2)  1996 m. birželio 12 d. Komisijos reglamentas (EB) Nr. 1107/96 dėl geografinių nuorodų ir kilmės vietos nuorodų įregistravimo vadovaujantis Reglamento (EEB) Nr. 2081/92 17 straipsnyje nustatyta tvarka (OL L 148, 1996 6 21, p. 1).

      (3)  2003 m. gegužės 14 d. Komisijos reglamentas (EB) Nr. 828/2003, iš dalies keičiantis Reglamento (EB) Nr. 1107/96 dėl geografinių nuorodų ir kilmės vietos nuorodų įregistravimo vadovaujantis Tarybos reglamento (EEB) Nr. 2081/92 dėl žemės ūkio produktų ir maisto produktų geografinių nuorodų ir kilmės vietos nuorodų apsaugos 17 straipsnyje nustatyta tvarka priede išvardytų 16 pavadinimų specifikaciją (Danablu, Monti Iblei, Lesbos, Beaufort, Salers, Reblochon arba Reblochon de Savoie, Laguiole, Mont d'Or arba Vacherin du Haut-Doubs, Comté, Roquefort, Epoisses de Bourgogne, Brocciu corse arba Brocciu, Sainte-Maure de Touraine, Ossau-Iraty, Dinde de Bresse, Huile essentielle de lavande de Haute-Provence) (OL L 120, 2003 5 15, p. 3).

      (4)  OL C 387, 2014 11 1, p. 17.


title: 2012 m. lapkričio 7 d. Komisijos įgyvendinimo reglamentas (ES) Nr. 1054/2012, kuriuo patvirtinami nereikšmingi saugomų kilmės vietos nuorodų ir saugomų geografinių nuorodų registre įregistruoto pavadinimo specifikacijos pakeitimai [ Taureau de Camargue (SKVN)]

text:
13.11.2012

               LT

               Europos Sąjungos oficialusis leidinys

               L 313/3

         KOMISIJOS ĮGYVENDINIMO REGLAMENTAS (ES) Nr. 1054/2012
   2012 m. lapkričio 7 d.
   kuriuo patvirtinami nereikšmingi saugomų kilmės vietos nuorodų ir saugomų geografinių nuorodų registre įregistruoto pavadinimo specifikacijos pakeitimai [Taureau de Camargue (SKVN)]
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2006 m. kovo 20 d. Tarybos reglamentą (EB) Nr. 510/2006 dėl žemės ūkio produktų ir maisto produktų geografinių nuorodų ir kilmės vietos nuorodų apsaugos (1), ypač į jo 7 straipsnio 4 dalies pirmą pastraipą,
   kadangi:

               (1)

               remdamasi Reglamento (EB) Nr. 510/2006 9 straipsnio 1 dalies pirma pastraipa, Komisija išnagrinėjo Prancūzijos pateiktą saugomos kilmės vietos nuorodos Taureau de Camargue, kuri įregistruota Komisijos reglamentu (EB) Nr. 2036/2001 (2), iš dalies pakeistu Reglamentu (EB) Nr. 1068/2008 (3), specifikacijos pakeitimo paraišką;

               (2)

               paraiška siekiama iš dalies pakeisti specifikaciją ir patikslinti produkto aprašymą, geografinę vietovę, kilmės vietos įrodymą, gamybos būdą, ženklinimą etiketėmis, nacionalinius reikalavimus ir valstybės narės kompetentingos įstaigos, gamintojų grupės bei kontrolės įstaigų adresus;

               (3)

               Komisija išnagrinėjo šiuos pakeitimus ir nusprendė, kad jie pagrįsti. Pagal Reglamento (EB) Nr. 510/2006 9 straipsnį pakeitimai nėra esminiai; Komisija gali juos patvirtinti netaikydama minėto reglamento 5, 6 ir 7 straipsniuose nurodytos procedūros,

         PRIĖMĖ ŠĮ REGLAMENTĄ:
   1 straipsnis
   Kilmės vietos nuorodos Taureau de Camargue specifikacija iš dalies keičiama pagal šio reglamento I priedą.
   2 straipsnis
   Pagrindinių specifikacijos duomenų bendrasis dokumentas pateikiamas šio reglamento II priede.
   3 straipsnis
   Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.

      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2012 m. lapkričio 7 d.

            Komisijos vardu Pirmininko pavedimu

         Dacian CIOLOȘ

            Komisijos narys

      (1)  OL L 93, 2006 3 31, p. 12.

      (2)  OL L 275, 2001 10 18, p. 9

      (3)  OL L 290, 2008 10 31, p. 8.

      I PRIEDAS
      Patvirtinami tokie saugomos vietos kilmės nuorodos Taureau de Camargue specifikacijos pakeitimai:

                  —

                  Atnaujinti duomenys apie kompetentingą valstybės narės įstaigą, gamintojų grupę ir kontrolės įstaigą.

                  —

                  Produkto aprašymas: produkto aprašymas papildytas duomenimis apie gyvulių amžių. Nuostata nepakito, ji jau buvo įtraukta į specifikacijos dalį „Gamybos būdas“.

                  —

                  Geografinė vietovė: geografinė vietovė nepakeista, bet į specifikaciją jau įtrauktų kantonų sąrašas pakeistas savivaldybių sąrašu.

                  —

                  Kilmės įrodymas: ši dalis papildyta su kontrole ir nuorodos kilmės bei atsekamumo užtikrinimu susijusiomis nuostatomis, kurios iš dalies pakeistos atlikus Prancūzijos SKVN kontrolės sistemos reformą.

                  —

                  Gamybos būdas: ši dalis papildyta nacionalinių SKVN įstatymų nuostatomis. Įtraukti genetinės veislių atrankos, didžiausio apkrovimo kriterijai ir gyvulių vienetų (GV) apskaičiavimo taisyklės. Patikslintas su kombinuotaisiais pašarais susijęs draudimas ir terapeutinis gydymas.
                  Įtrauktos su gyvulių skerdimu susijusios nacionalinių įstatymų nuostatos (gyvulių išvežimas, vežimas, skerdimas, skerdenų apdorojimas). Taip pat nustatyta, kad mėsa būtų išpjaustoma geografinėje vietovėje, kaip numatyta nacionaliniuose įstatymuose.
                  Išbrauktos bendrųjų teisės aktų nuostatas atkartojančios nuostatos (užkrečiamų ligų kontrolė, skerdenų klasifikavimas pagal Europ lentelę).

                  —

                  Ženklinimas etiketėmis: gamintojų grupė pareiškė norą įtraukti reikalavimą naudoti Europos Sąjungos SKVN simbolį.

                  —

                  Nacionaliniai reikalavimai: nacionaliniai reikalavimai papildyti pagrindinių tikrintinų dalykų lentele ir tų dalykų vertinimo metodu, kaip numatyta Prancūzijos įstatymuose.

      II PRIEDAS

         BENDRASIS DOKUMENTAS

      Tarybos reglamentas (EB) Nr. 510/2006 dėl žemės ūkio produktų ir maisto produktų geografinių nuorodų ir kilmės vietos nuorodų apsaugos
      „TAUREAU DE CAMARGUE“
      EB Nr. FR-PDO-0105-0314-17.10.2011

         SGN ( ) SKVN ( X )

      1.   Pavadinimas

      „Taureau de Camargue“
      2.   Valstybė narė arba trečioji šalis

      Prancūzija
      3.   Žemės ūkio produkto arba maisto produkto aprašymas

      3.1.   Produkto rūšis

                  1.1 klasė.

                  Šviežia mėsa (ir subproduktai).

            3.2.   Produkto, kuriam taikomas 1 punkte nurodytas pavadinimas, aprašymas

      „Taureau de Camargue“ kilmės vietos nuoroda žymima šviežia vietinių veislių, t. y. „raço di Biou“, „de Combat“ (taip pat vadinama „Brave“) vyr. ar mot. lyties galvijų ar galvijų, atsivestų sukryžminus šių dviejų veislių galvijus, mėsa. Galvijai turi būti atsivesti, auginti, paskersti ir išpjaustyti geografinėje vietovėje.
      Minimalus galvijų amžius – 18 mėn.
      Skerdenos skerdykloje brandinamos ne trumpiau nei 48 valandas ir ne ilgiau nei 5 dienas po skerdimo. Skerdenos turi būti ne mažesnio nei 100 kg fiskalinio svorio, išskyrus 18–30 mėnesių amžiaus telyčių skerdenas, kurioms taikomas 85 kg svorio reikalavimas.
      „Taureau de Camargue“ mėsai būdinga ryški raudona spalva; mėsa yra minkšta ir neriebi.
      3.3.   Žaliavos (taikoma tik perdirbtiems produktams)

      —
      3.4.   Pašarai (taikoma tik gyvūninės kilmės produktams)

      Išskyrus žiemos laikotarpį, kai galvijams kaip pašarų papildų galima duoti tik geografinės vietovėje augusio šieno ir grūdų, pagrindinis pašaras yra ganyklos ištekliai. Kombinuotaisiais pašarais, įskaitant vaistinius pašarus, šerti draudžiama.
      3.5.   Specialūs gamybos veiksmai, atliktini nustatytoje geografinėje vietovėje

      Galvijai turi būti atsivesti, auginti, paskersti ir išpjaustyti geografinėje vietovėje.
      3.6.   Specialios pjaustymo, trynimo, pakavimo ir kt. taisyklės

      Skerdenos turi būti išpjaustomos geografinėje vietovėje: SKVN „Taureau de Camargue“ galvijų skerdenos vidutiniškai yra mažesnės už paprastai skerdžiamų galvijų skerdenas, todėl reikia tam tikrų įgūdžių šioms mažoms skerdenoms kokybiškai apdoroti. Tokie įgūdžiai išlikę tik geografinėje vietovėje, nes abi SKVN „Taureau de Camargue“ veislės kitur Prancūzijoje paplitusios beveik nebuvo.
      3.7.   Specialios ženklinimo etiketėmis taisyklės

      Saugoma kilmės vietos nuoroda „Taureau de Camargue“ mėsa pažymima, kol skerdena dar nesupjaustyta: laikotarpiu tarp svėrimo ir išėmimo iš šaldymo patalpos.
      Tai daroma dedant SKVN identifikacinį spaudą ant įvairių raumenų (aštuoniose vietose). Šį spaudą išduoda Nacionalinis kilmės vietos nuorodų institutas.
      Prieš perduodant galutiniam platintojui, skerdena ir jos gabalai žymimi etiketėmis, kuriose nurodoma bent jau tokia informacija:

                  —

                  saugomos kilmės vietos nuorodos pavadinimas;

                  —

                  skerdimo numeris,

                  —

                  aiškiai matomas augintojo pavadinimas,

                  —

                  išpjaustymo įmonės arba skerdyklos pavadinimas ir adresas;

                  —

                  Europos Sąjungos SKVN simbolis.

            4.   Glaustas geografinės vietovės apibūdinimas

      Kad galėtų būti žymima kilmės vietos nuoroda, mėsa turi būti gauta iš geografinėje vietovėje esančių manades („raço di Biou“ veislės bulių auginimo ūkių) arba iš ganaderias („de Combat“ veislės bulių auginimo ūkių).
      Galvijai turi būti atsivesti, auginti, paskersti ir išpjaustyti šioje geografinėje vietovėje:

                     Bouches-du-Rhône departamentas:

                              —

                                 Arles kantonas: visos savivaldybės.

                              —

                                 Châteaurenard kantonas: visos komunos.

                              —

                                 Eyguières kantonas: Aureilles, Eyguières, Lamanon ir Mouriès.

                              —

                                 Istres kantonas: Fos-sur-Mer, Istres.

                              —

                                 Orgon kantonas: visos komunos.

                              —

                                 Port-Saint-Louis-du-Rhône kantonas: Port-Saint-Louis-du-Rhône.

                              —

                                 Salon-de-Provence kantonas: Grans, Miramas, Salon-de-Provence.

                              —

                                 Saintes-Maries-de-la-Mer kantonas: Saintes-Maries-de-la-Mer.

                              —

                                 Saint-Rémy-de-Provence kantonas: visos savivaldybės.

                              —

                                 Tarascon-sur-Rhône kantonas: visos savivaldybės.

                     Gard departamentas:

                              —

                                 Aigues-Mortes kantonas: visos savivaldybės.

                              —

                                 Aramon kantonas: visos savivaldybės, išskyrus Estézargues ir Domazan savivaldybes.

                              —

                                 Beaucaire kantonas: visos savivaldybės.

                              —

                                 Lédignan kantonas: Mauressargues.

                              —

                                 Marguerittes kantonas: visos savivaldybės.

                              —

                                 Nîmes kantonas: visos savivaldybės.

                              —

                                 Quissac kantonas: visos savivaldybės, išskyrus Quissac.

                              —

                                 Remoulins kantonas: Argilliers, Collias, Remoulins, Vers-Pont-du-Gard.

                              —

                                 Rhony-Vidourle kantonas: visos savivaldybės.

                     Saint-Chaptes kantonas: visos savivaldybės, išskyrus Aubussargues, Collorgues, Baron, Foissac, Saint-Dézéry.

                              —

                                 Saint-Gilles kantonas: visos savivaldybės.

                              —

                                 Saint-Mamert kantonas: visos savivaldybės.

                              —

                                 Sommières kantonas: visos savivaldybės.

                              —

                                 Uzès kantonas: Arpaillargues-et-Aureillac, Blauzac, Sanilhac-Sagriès, Saint-Maximin, Uzès.

                              —

                                 Vauvert kantonas: visos savivaldybės.

                              —

                                 Vistrenque (La) kantonas: visos savivaldybės.

                     Hérault departamentas:

                              —

                                 Castries kantonas: visos savivaldybės.

                              —

                                 Claret kantonas: Campagne, Fontanès, Garrigues, Sauteyrargues, Vacquières.

                              —

                                 Lunel kantonas: visos savivaldybės.

                              —

                                 Matelles kantonas: Prades-le-Lez, Saint-Bauzille-de-Montmel, Sainte-Croix-de-Quintillargues, Saint-Vincent-de-Barbeyrargues.

                              —

                                 Mauguio kantonas: visos savivaldybės.

                     Montpellier kantonas: Castelnau-le-Lez, Clapiers, Le Crès, Lattes, Montpellier, Pérols.

            Šioje geografinėje vietovėje nustatyta vadinamoji „drėgnoji zona“.
      5.   Ryšys su geografine vietove

      5.1.   Geografinės vietovės ypatumai

      SKVN geografinė vietovė sutampa su „Taureau de Camargue“ žiemos ganyklomis, t. y. su savivaldybių, kuriose galvijai tradiciškai praleidžia žiemą plačiose krūmokšniais apaugusiose pievose, teritorijomis. Šioje vietovėje yra vadinamoji „drėgnoji zona“, sutampanti su Camargue, kurioje galvijai būna ne mažiau kaip 6 mėnesius vasaros laikotarpiu, teritorija
      Šios plačios ganyklos, kuriose yra druskamėgių augalų (Camargue) ir sausos pievos (žiemos zona) veikia galvijų fizinį ir protinį vystymąsi. Ir pats galvijų auginimas smarkiai veikia aplinką, nes daro įtaką gamtinės aplinkos (sansouïres, druskingų pievų, pelkių ir žolynų) augalų augimo intensyvumui: jaučiai apriboja kai kurių augalų veislių plitimą ir minta augalija, sudaryta iš įvairiausių natūralių viena šalia kitos esančių ir susijusių augalijos buveinių.
      5.2.   Produkto ypatumai

      Daugelyje veikalų užsimenama apie didelį „Taureau de Camargue“ originalumą, kuris susijęs, viena vertus, su veislės izoliuotumu dėl Camargue konfigūracijos ypatumų, kita vertus, su augintojų sukurtais gyvulininkystės metodais, siekiant prisitaikyti prie vietovės sąlygų.
      Šie galvijai yra puslaukiniai, neprijaukinti, ištvermingi ir atsparūs; žmonėmis nepasitiki ir todėl gali būti agresyvūs.
      Todėl šių gyvulių mėsa pasižymi išskirtinėmis savybėmis, aprašytomis INRA studijoje (2007 m. gruodžio 5 d., kongresas „Rencontres autour des Recherches sur les Ruminants“ („Svarstymai apie mokslinius tyrimus, susijusius su atrajotojais“)), kurios pagrindinėse išvadose įrodyta, kad šių galvijų raumenys yra ryškiai raudonos spalvos, o mėsa – neriebi.
      5.3.   Priežastinis geografinės vietovės ir produkto, kuriam suteikta SKVN, kokybės ar savybių arba geografinės vietovės ir kurios nors produkto, kuriam suteikta SGN, savybės, gero vardo ar kitos ypatybės ryšys

      „Taureau de Camargue“ mėsos išskirtinumas glaudžiai susijęs su aplinka ir šių jaučių auginimo tikslu – jaučių kovos, kurioms reikia saugomoje gamtinėje aplinkoje išaugintų puslaukinių gyvulių.
      Šie galvijai pasižymi nervingu ir agresyviu būdu, kuris visiškai atitinka jų paskirtį ir suteikia jų mėsai būdingas savybes.
      Iš vietinių tradicinių veislių – „Camarguaise“ ir „Brave“ – kilusi „Taureau de Camargue“ veislė ypač gerai prisitaikiusi prie Camargue aplinkos.
      Laisvėje auginami „Taureau de Camargue“ veislės gyvuliai minta vietovės ganyklose ir ne mažiau kaip 6 mėnesius praleidžia drėgnojoje zonoje. Šiai zonai būdingas dėl ypatingų geologinių ir su dirvožemiu susijusių priežasčių susidaręs lygus, nekalvotas kraštovaizdis, kuriame vienur mažiau, kitur daugiau yra druskos. Agronominiu požiūriu nederlingose žemėse yra specifinių ekosistemų (smiltyninė druskė).
      Organoleptinės mėsos savybės ir išskirtinumas gali būti paaiškinamas ganyklose esančių augalų veislių įvairove:

                  —

                  druskamėgiai augalai (smiltyninė druskė) druskingose vietovėse,

                  —

                  nendrės ir eraičinai nedruskingose vietovėse,

                  —

                  natūrali krūmokšnių (garigų) augmenija žiemą.

            Ryški raudona mėsos spalva susijusi su jos pH, kuriam įtaką daro druskamėgių augalų maistingųjų medžiagų šarmai. Mėsos skaidulų smulkumas priklauso nuo tam tikrų raumenų, kurie treniruojami gyvuliams laisvai ganantis ir atliekant reguliarius judesius ganyklose, skaidulų tipo. Nevaržomas ir beveik nuolatinis gyvulių judėjimas lemia, kad raumenys „maitinasi“ riebalais, todėl mėsa nebūna riebi.
      „Taureau de Camargue“ pasižymi išskirtinėmis savybėmis, kurias nulemia dirvožemis, aplinka ir gyvenimo sąlygos.
      Suformuotas jį supančios gamtos ir nuo seno auginamas ekstensyviuoju būdu „Taureau de Camargue“ tapo svarbiu veiksniu, padedančiu išsaugoti Camargue biologinę įvairovę.

         Nuoroda į paskelbtą specifikaciją

      https://www.inao.gouv.fr/fichier/CDCTaureauDeCamargue.pdf